Ramaphosa: ‘China nie nuwe koloniale mag nie’Pres. Cyril Ramaphosa. Elmond Jiyane, GCIS Pres. Cyril Ramaphosa het sy toespraak by die opening van die forum vir samewerking tussen Afrika en China (Focac) in Beijing gebruik om bewerings dat China gesien word as Afrika se nuwe koloniale mag te weerlê. “Deur die waardes wat dit bevorder, die manier waarop dit bedryf word en die impak wat dit al op Afrika-lande gehad het, ontken Focac die seining dat ŉ nuwe kolonialisme in Afrika houvas gekry het soos ons teenstanders ons sou wou laat glo,” het Ramaphosa gesê. Ramaphosa het gesê Focac berus op Afrika se mense se reg om hul eie toekoms te bepaal. “Dit is gegrond op die Afrika-Unie se Agenda 2063, ŉ visie wat in Afrika en deur Afrikane uitgekerf is. Dit is ŉ visie van ŉ geïntegreerde, voorspoedige en vreedsame Afrika wat gedryf word deur sy eie inwoners en ŉ dinamiese mag in die internasionale arena verteenwoordig.” Ramaphosa het gesê dit is ŉ visie van ŉ kontinent waar handel, beleggings, vaardighede en kennis vrylik oor die “grense wat deur ons koloniale heersers opgelê is” beweeg. Ramaphosa het gesê Afrika omhels China se “Betl and Road-inisiatief” waarvolgens China handel wil bevorder en ekonomiese groei oor Asië en nog verder wil stimuleer. Pres. Ramaphosa en pres. Xi Jinping. Foto: Elmond Jiyane/GCIS “Ons is vol vertroue dat die inisiatief kostes sal verminder en die handelvolume tussen Afrika en China sal verhoog. Dit sal die ontwikkeling van Afrika se infrastruktuur aanmoedig, ŉ baie belangrike vereiste vir betekenisvolle streeks- en kontinentale integrasie.” Die presidensie het Saterdag gesê Ramaphosa is op pad China toe vir ŉ staatsbesoek aan pres. Xi Jinping in Beijing. Die presidensie het in ŉ verklaring gesê Ramaphosa sal die besoek gebruik as deel van sy veldtog om beleggings na die Suid-Afrikaanse ekonomie te lok om ekonomiese groei en werkskepping aan te moedig. Ramaphosa word deur sy vrou, Tshepo Motsepe, en minstens 15 ministers vergesel, insluitend Lindiwe Sisulu, minister van internasionale betrekkinge en samewerking, Rob Davies, minister van handel en nywerheid, Pravin Gordhan, minister van openbare ondernemings, Edna Molewa, minister van omgewingsake, Nhlanhla Nene, minister van finansies, en Bheki Cele, minister van polisie. China word deur baie skeptici gesien as ŉ nuwe koloniale mag wat Afrika van sy natuurlike hulpbronne gaan stroop.